b'\n_START_ARTICLE_\nVedenv\xc3\xa4ki\n_START_PARAGRAPH_\nVedenv\xc3\xa4ki on suomalaisessa mytologiassa veden alla asuvien olentojen joukko sek\xc3\xa4 t\xc3\xa4m\xc3\xa4n joukon taikavoima. Kalevalan mukaan vedess\xc3\xa4 on paljon v\xc3\xa4ke\xc3\xa4. Vedenv\xc3\xa4keen kuuluivat esimerkiksi vesihiidet, vetehiset, veden neidot ja pienet merest\xc3\xa4 nousevat miehet, jotka toisinaan ilmestyiv\xc3\xa4t ihmisten avuksi suurine voimineen. Veden luona pel\xc3\xa4styv\xc3\xa4 tai asiattomasti k\xc3\xa4ytt\xc3\xa4ytyv\xc3\xa4 saattoi saada vedenv\xc3\xa4en vihat p\xc3\xa4\xc3\xa4lleen ja sairastua._NEWLINE_Vedenv\xc3\xa4keen kuuluivat my\xc3\xb6s yksil\xc3\xb6idyt ja nimetyt vedenhaltijat, kuten Ahti, Vellamo ja Iku-Turso._NEWLINE_Vedenv\xc3\xa4en avulla voitiin parantaa joitain sairaita, my\xc3\xb6s mielenvikaisia. Kun vedenv\xc3\xa4ke\xc3\xa4 tarvittiin taikuuksiin, sit\xc3\xa4 etsittiin paikoista, joissa sit\xc3\xa4 uskottiin olevan eniten. T\xc3\xa4llaisia paikkoja olivat varsinkin veden py\xc3\xb6rteet ja vaahto. Kun v\xc3\xa4ke\xc3\xa4 otti, piti usein uhrata vuolemalla hopeaa samaan paikkaan. Vedenv\xc3\xa4ke\xc3\xa4 sai avukseen varsinkin, jos otti vett\xc3\xa4 mukaansa. _NEWLINE_Vedenv\xc3\xa4ell\xc3\xa4 kerrottiin olevan karjaa, joka \xc3\xb6isin saattoi nousta j\xc3\xa4rvist\xc3\xa4 laiduntamaan. T\xc3\xa4ll\xc3\xb6in vedenkarjan pystyi erottamaan tavallisista naudoista vatsapuolella olevan kalamaisen ev\xc3\xa4n perusteella. Vedenkarjan maidolla kerrottiin olevan arvokkaita ja parantavia ominaisuuksia.'